דליפת שתן כשמה כן היא – מצב שבו קורית בריחה שתן, בלי אפשרות לשלוט על כך. למרות שכמעט ולא מדברים על כך, דליפת שתן היא תופעה נפוצה שפוגעת גם, בגברים וגם בנשים. החדשות הטובות הן שיש היום פתרונות וטיפולים יעילים שיכולים לשפר מאוד את המצב.

דליפת שתן – למה זה קורה?

כבר בגיל הינקות אנחנו לומדים כיצד להפעיל את השרירים ששולטים על צינור השתן ופי הטבעת, כך שנוכל להחליט מתי לגשת לשירותים ולהתפנות. קבוצת השרירים שעושה את העבודה היא שרירי רצפת האגן, שנמצאים בחלקו התחתון של האגן. לשרירים האלו יש תפקיד חשוב בתמיכה ברחם, שלפוחית השתן והמעי הגס, שמירה על היציבות של מרכז הגוף ושליטה על הסוגרים.

ישנם מספר סוגים של דליפת שתן לא רצונית. דליפת שתן ממאמץ היא דליפת השתן השכיחה ביותר, ונגרמת בד״כ מהחלשות שרירי רצפת האגן. לשרירי רצפת האגן יש עבודה קשה, אך הם יכולים להיחלש בגלל סיבות שונות כמו תהליך טבעי של הזדקנות, היריון ולידה, שיעול כרוני, עודף משקל ועוד. כאשר השרירים נחלשים יש קושי לשלוט על הסגירה של צינור השתן.

בנוסף דליפת שתן יכולה להיגרם מפגיעה ישירה בסוגר של השתן , הנגרמת כתוצאה מניתוחים, קרינה או טראומה. דליפת השתן הנובעת מפגיעה בסוגר היא בד״כ דליפת שתן ממאמץ בעלת אופי חמור יותר בהשוואה לדליפת שתן ממאמץ הנגרמת מפגיעה בשרירי רצפת האגן.

דליפת שתן מסוג נוסף היא דליפת שתן מדחיפות, הנגרמת מגירוי עיצבי של שלפוחית השתן, וצורך תכוף ודחוף להשתין . הצורך הדחוף להשתין גורם לאי שליטה בשתן , ומתאפיין בדליפת שתן בכמות רבה, והליכה תכופה לשירותים.